ออมสินเตรียม4.5พันล้านแก้หนี้ลูกค้าบัตรเครดิต
ออมสิน เตรียมวงเงิน 4,500 ล้านบาท เปิดรับรีไฟแนนท์ลูกหนี้บัตรเครดิตสูงสุด 3 แสนบาทต่อรายตามนโยบายกระทรวงการคลัง
12 พ.ค. 2554

ออมสิน เตรียมวงเงิน 4,500 ล้านบาท เปิดรับรีไฟแนนท์ลูกหนี้บัตรเครดิตสูงสุด 3 แสนบาทต่อรายตามนโยบายกระทรวงการคลัง
นายเลอศักดิ์ จุลเทศ ผู้อำนวยการธนาคารออมสิน เปิดเผยถึงโครงการรับรีไฟแนนท์บัตรเครดิตตามนโยบายของกระทรวงการคลังว่า ธนาคารได้เตรียมวงเงินไว้ 4,500ล้านบาท โดยเปิดรับรีไฟแนนท์สูงสุด 3 แสนบาทต่อราย คิดอัตราดอกเบี้ย 10 % ระยะเวลาผ่อนชำระ 3-5 ปี และไม่ต้องใช้บุคคลค้ำ
ทั้งนี้ โครงการรีไฟแนนท์ลูกหนี้บัตรเครดิตมีวงเงินรวมกันประมาณ 1 หมื่นล้านบาท แยกเป็นธนาคารออมสิน 4,500 ล้านบาท ธนาคารกรุงไทย 4,500 ล้านบาท และธนาคารอิสลามแห่งประเทศไทยอีก 1,000 ล้านบาท คาดว่าจะมีข้อสรุปภายในสื้นเดือนนี้
"โครงการนี้จะทำให้ประชาชนลดภาระการจ่ายดอกเบี้ยได้กว่าครึ่ง เพราะปัจจุบันประชาชนต้องรับภาระดอกเบี้ยปีละ 1.8 หมื่นล้านบาท ซึ่งการเข้าร่วมโครงการนี้จะช่วยลดภาระดอกเบี้ยลดลงมาเหลือปีละ 1 หมื่นบาท เช่น คนที่มียอดผ่อนบัตร 1 แสนบาท  ทำให้ประชาชนมีเงินเหลือพอในการใช่จ่ายในชีวิตประจำวัน เบื้องต้นผู้ที่จะเข้าโครงการจะต้องยกเลิกบัตรเครดิตกับธนาคารเจ้าของบัตร เดิม และที่สำคัญจะต้องมีประวัติการผ่อนชำระที่ดี"นายเลอศักดิ์กล่าว